CELEX: 32022D0899
Language: el
Date: 2022-06-08 00:00:00
Title: Εκτελεστική απόφαση (ΕΕ) 2022/899 της Επιτροπής της 8ης Ιουνίου 2022 σχετικά με την ισοδυναμία του ρυθμιστικού πλαισίου για τους κεντρικούς αντισυμβαλλομένους στην Ινδονησία προς τις απαιτήσεις του κανονισμού (ΕΕ) αριθ. 648/2012 του Ευρωπαϊκού Κοινοβουλίου και του Συμβουλίου όσον αφορά τους κεντρικούς αντισυμβαλλομένους υπό την εποπτεία της Αρχής Χρηματοπιστωτικών Υπηρεσιών της Ινδονησίας (Otoritas Jasa Keuangan) (Κείμενο που παρουσιάζει ενδιαφέρον για τον ΕΟΧ)

9.6.2022   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 156/53
               
            
         ΕΚΤΕΛΕΣΤΙΚΗ ΑΠΟΦΑΣΗ (ΕΕ) 2022/899 ΤΗΣ ΕΠΙΤΡΟΠΗΣ
         της 8ης Ιουνίου 2022
         σχετικά με την ισοδυναμία του ρυθμιστικού πλαισίου για τους κεντρικούς αντισυμβαλλομένους στην Ινδονησία προς τις απαιτήσεις του κανονισμού (ΕΕ) αριθ. 648/2012 του Ευρωπαϊκού Κοινοβουλίου και του Συμβουλίου όσον αφορά τους κεντρικούς αντισυμβαλλομένους υπό την εποπτεία της Αρχής Χρηματοπιστωτικών Υπηρεσιών της Ινδονησίας (Otoritas Jasa Keuangan)
         (Κείμενο που παρουσιάζει ενδιαφέρον για τον ΕΟΧ)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) αριθ. 648/2012 του Ευρωπαϊκού Κοινοβουλίου και του Συμβουλίου, της 4ης Ιουλίου 2012, για τα εξωχρηματιστηριακά παράγωγα, τους κεντρικούς αντισυμβαλλομένους και τα αρχεία καταγραφής συναλλαγών (1), και ιδίως το άρθρο 25 παράγραφος 6,
         Εκτιμώντας τα ακόλουθα:
         
                     (1)
                  
                  
                     Η διαδικασία που ισχύει για την αναγνώριση κεντρικών αντισυμβαλλομένων (στο εξής: CCP) εγκατεστημένων σε τρίτες χώρες, που καθορίζεται στο άρθρο 25 του κανονισμού (ΕΕ) αριθ. 648/2012, έχει ως στόχο να δοθεί η δυνατότητα στους κεντρικούς αντισυμβαλλομένους που είναι εγκατεστημένοι και έχουν λάβει άδεια λειτουργίας σε τρίτες χώρες, των οποίων τα ρυθμιστικά πρότυπα είναι ισοδύναμα προς εκείνα που καθορίζονται στον εν λόγω κανονισμό, να παρέχουν υπηρεσίες εκκαθάρισης σε εκκαθαριστικά μέλη ή τόπους διαπραγμάτευσης που είναι εγκατεστημένα/-οι στην Ένωση. Η εν λόγω διαδικασία αναγνώρισης και η απόφαση ισοδυναμίας που προβλέπεται σε αυτήν, ως εκ τούτου, συμβάλλουν στην επίτευξη του κύριου σκοπού του κανονισμού (ΕΕ) αριθ. 648/2012, δηλαδή να μειωθεί ο συστημικός κίνδυνος, με την επέκταση της χρήσης ασφαλών και εύρωστων κεντρικών αντισυμβαλλομένων για την εκκαθάριση συμβάσεων εξωχρηματιστηριακών παραγώγων, μεταξύ άλλων, και όταν οι εν λόγω CCP είναι εγκατεστημένοι και έχουν λάβει άδεια λειτουργίας σε τρίτη χώρα.
                  
               
                     (2)
                  
                  
                     Προκειμένου το νομικό καθεστώς τρίτης χώρας να θεωρηθεί ισοδύναμο με το νομικό καθεστώς της Ένωσης όσον αφορά τους CCP, το ουσιαστικό αποτέλεσμα των εφαρμοστέων νομοθετικών και εποπτικών ρυθμίσεων θα πρέπει να είναι ισοδύναμο με τις απαιτήσεις της Ένωσης όσον αφορά τους κανονιστικούς στόχους που επιτυγχάνουν. Σκοπός της εν λόγω αξιολόγησης της ισοδυναμίας είναι, επομένως, να εξακριβωθεί αν οι νομοθετικές και εποπτικές ρυθμίσεις της εκάστοτε τρίτης χώρας διασφαλίζουν ότι οι CCP που είναι εγκατεστημένοι και διαθέτουν άδεια λειτουργίας στην εν λόγω τρίτη χώρα δεν εκθέτουν τα εκκαθαριστικά μέλη και τους τόπους διαπραγμάτευσης που είναι εγκατεστημένα/-οι στην Ένωση σε υψηλότερο επίπεδο κινδύνου από εκείνο στο οποίο θα μπορούσαν να εκτεθούν τα εν λόγω εκκαθαριστικά μέλη και οι τόποι διαπραγμάτευσης, από CCP που έχουν λάβει άδεια λειτουργίας στην Ένωση και, συνεπώς, δεν δημιουργούν απαράδεκτα επίπεδα συστημικού κινδύνου στην Ένωση. Άρα, θα πρέπει να ληφθούν υπόψη οι σημαντικά χαμηλότεροι εγγενείς κίνδυνοι στις δραστηριότητες εκκαθάρισης που πραγματοποιούνται σε χρηματοπιστωτικές αγορές που είναι μικρότερες από τη χρηματοπιστωτική αγορά της Ένωσης.
                  
               
                     (3)
                  
                  
                     Η αξιολόγηση του αν οι νομοθετικές και εποπτικές ρυθμίσεις της Ινδονησίας είναι ισοδύναμες με εκείνες της Ένωσης δεν θα πρέπει να βασίζεται μόνο σε συγκριτική ανάλυση των νομικά δεσμευτικών απαιτήσεων που ισχύουν για τους CCP στην Ινδονησία υπό την εποπτεία της Αρχής Χρηματοπιστωτικών Υπηρεσιών της Ινδονησίας (Otoritas Jasa Keuangan) (στο εξής: OJK), αλλά και σε αξιολόγηση του αποτελέσματος των εν λόγω απαιτήσεων. Η Επιτροπή θα πρέπει επίσης να αξιολογήσει την επάρκεια των εν λόγω απαιτήσεων όσον αφορά τον μετριασμό των κινδύνων στους οποίους ενδέχεται να εκτίθενται τα εκκαθαριστικά μέλη και οι τόποι διαπραγμάτευσης που είναι εγκατεστημένα/-οι στην Ένωση, λαμβάνοντας υπόψη το μέγεθος της χρηματοπιστωτικής αγοράς στην οποία ασκούν τις δραστηριότητές τους οι CCP στην Ινδονησία. Προκειμένου να επιτευχθεί ισοδύναμο αποτέλεσμα μετριασμού του κινδύνου, χρειάζονται αυστηρότερες απαιτήσεις μετριασμού του κινδύνου για τους CCP που ασκούν τις δραστηριότητές τους σε μεγαλύτερες χρηματοπιστωτικές αγορές, των οποίων το εγγενές επίπεδο κινδύνου είναι υψηλότερο από εκείνο για τους CCP που ασκούν τις δραστηριότητές τους σε μικρότερες χρηματοπιστωτικές αγορές, των οποίων το εγγενές επίπεδο κινδύνου είναι χαμηλότερο.
                  
               
                     (4)
                  
                  
                     Η παρούσα απόφαση αφορά αποκλειστικά την ισοδυναμία των νομοθετικών και εποπτικών ρυθμίσεων για τους CCP που τελούν υπό την εποπτεία της OJK και όχι τις νομοθετικές και εποπτικές ρυθμίσεις για τους CCP που παρέχουν υπηρεσίες εκκαθάρισης στην αγορά βασικών εμπορευμάτων και ρυθμίζονται και εποπτεύονται από τον ρυθμιστικό οργανισμό προθεσμιακών εμπορικών συναλλαγών [Badan Pengawas Perdagangan Berjangka Komoditi (Bappebti)] που υπάγεται στο υπουργείο Εμπορίου της Δημοκρατίας της Ινδονησίας (Kementerian Perdagangan Republik Indonesia) ή για CCP που λειτουργούν και εποπτεύονται από την Τράπεζα της Ινδονησίας.
                  
               
                     (5)
                  
                  
                     Το άρθρο 25 παράγραφος 6 στοιχεία α), β) και γ) του κανονισμού (ΕΕ) αριθ. 648/2012 ορίζει τρεις προϋποθέσεις που πρέπει να πληρούνται για να κριθεί ότι οι νομοθετικές και εποπτικές ρυθμίσεις μιας τρίτης χώρας σχετικά με τους CCP που έχουν λάβει άδεια λειτουργίας εκεί είναι ισοδύναμες με εκείνες που καθορίζονται στον εν λόγω κανονισμό.
                  
               
                     (6)
                  
                  
                     Σύμφωνα με το άρθρο 25 παράγραφος 6 στοιχείο α) του κανονισμού (ΕΕ) αριθ. 648/2012, οι CCP που έχουν λάβει άδεια λειτουργίας σε τρίτη χώρα πρέπει να πληρούν νομικά δεσμευτικές απαιτήσεις που είναι ισοδύναμες με τις απαιτήσεις που καθορίζονται στον τίτλο IV του εν λόγω κανονισμού.
                  
               
                     (7)
                  
                  
                     Οι νομικά δεσμευτικές απαιτήσεις που ισχύουν για τους CCP που έχουν λάβει άδεια λειτουργίας στην Ινδονησία υπό την εποπτεία της OJK προβλέπονται στον νόμο αριθ. 8 της Δημοκρατίας της Ινδονησίας του 1995 σχετικά με την κεφαλαιαγορά (στο εξής: νόμος για την κεφαλαιαγορά) (Undang-Undang Republik Indonesia Nomor 8 Tahun 1995 tentang Pasar Modal) (2), στον κανονισμό αριθ. 3/POJK.04/2021 της OJK σχετικά με την οργάνωση των δραστηριοτήτων στην κεφαλαιαγορά (Peraturan OJK Nomor 3/POJK.04/2021 tentang Penyelenggaraan Kegiatan di Bidang Pasar Modal) (3) και στον κανονισμό αριθ. 22/POJK.04/2019 της OJK σχετικά με τις συναλλαγές τίτλων (Peraturan OJK Nomor 22/POJK.04/2019 tentang Transaksi Efek) (4) (στο εξής καλούμενοι από κοινού: πρωτογενείς κανόνες). Ο κανονισμός αριθ. 22/POJK.04/2019 της OJK εφαρμόζει τα διεθνή πρότυπα που καθορίζονται βάσει των αρχών για τις υποδομές των χρηματοπιστωτικών αγορών (στο εξής: PFMI), που εκδόθηκαν τον Απρίλιο του 2012 από την Επιτροπή για τις Υποδομές Πληρωμών και Αγορών και τον Διεθνή Οργανισμό Επιτροπών Κεφαλαιαγοράς (IOSCO) (5).
                  
               
                     (8)
                  
                  
                     Οι CCP πρέπει να έχουν λάβει άδεια λειτουργίας από την OJK. Για να λάβουν άδεια παροχής υπηρεσιών εκκαθάρισης, οι CCP πρέπει να πληρούν τις απαιτήσεις που ορίζονται στους πρωτογενείς κανόνες. Οι απαιτήσεις αυτές συμπληρώνονται από εσωτερικούς κανόνες και διαδικασίες του CCP που διασφαλίζουν τη συμμόρφωση με όλα τα σχετικά πρότυπα των PFMI.
                  
               
                     (9)
                  
                  
                     Συνεπώς, οι νομικά δεσμευτικές απαιτήσεις που ισχύουν για τους CCP που έχουν λάβει άδεια στην Ινδονησία και τελούν υπό την εποπτεία της OJK περιλαμβάνουν δύο επίπεδα. Το πρώτο επίπεδο αποτελείται από τους πρωτογενείς κανόνες που καθορίζουν τις βασικές υποχρεώσεις με τις οποίες πρέπει να συμμορφώνονται οι CCP για να έχουν άδεια παροχής υπηρεσιών εκκαθάρισης στην Ινδονησία. Το δεύτερο επίπεδο αποτελείται από τους εσωτερικούς κανόνες και τις διαδικασίες του CCP, που πρέπει να εγκρίνονται ως κανονισμοί του CCP ως αυτορρυθμιζόμενου οργανισμού.
                  
               
                     (10)
                  
                  
                     Η χρηματοπιστωτική αγορά της Ινδονησίας είναι σημαντικά μικρότερη από τη χρηματοπιστωτική αγορά της Ένωσης. Ως εκ τούτου, η συμμετοχή σε CCP που έχουν λάβει άδεια λειτουργίας στην Ινδονησία εκθέτει τα εκκαθαριστικά μέλη και τους τόπους διαπραγμάτευσης που είναι εγκατεστημένα/-οι στην Ένωση σε σημαντικά χαμηλότερους κινδύνους από ό,τι η συμμετοχή τους σε CCP που έχουν λάβει άδεια λειτουργίας στην Ένωση. Οι πρωτογενείς κανόνες που ισχύουν για CCP που έχουν λάβει άδεια λειτουργίας στην Ινδονησία, οι οποίοι συμπληρώνονται από τους εσωτερικούς τους κανόνες και διαδικασίες, που απαιτούν συμμόρφωση με τις PFMI, μετριάζουν επαρκώς το χαμηλότερο επίπεδο κινδύνου στο οποίο μπορεί να είναι εκτεθειμένα/-οι τα εκκαθαριστικά μέλη και οι τόποι διαπραγμάτευσης που είναι εγκατεστημένα/-οι στην Ένωση και, ως εκ τούτου, μπορεί να θεωρηθεί ότι επιτυγχάνουν αποτέλεσμα μετριασμού του κινδύνου ισοδύναμο με εκείνο που επιδιώκεται με τον κανονισμό (ΕΕ) αριθ. 648/2012.
                  
               
                     (11)
                  
                  
                     Η Επιτροπή καταλήγει στο συμπέρασμα ότι οι νομοθετικές και εποπτικές ρυθμίσεις της Ινδονησίας διασφαλίζουν ότι οι CCP που έχουν λάβει άδεια στην Ινδονησία και τελούν υπό την εποπτεία της OJK συμμορφώνονται με νομικά δεσμευτικές απαιτήσεις που είναι ισοδύναμες με τις απαιτήσεις που καθορίζονται στον τίτλο IV του κανονισμού (ΕΕ) αριθ. 648/2012.
                  
               
                     (12)
                  
                  
                     Το άρθρο 25 παράγραφος 6 στοιχείο β) του κανονισμού (ΕΕ) αριθ. 648/2012 ορίζει ότι οι νομοθετικές και εποπτικές ρυθμίσεις όσον αφορά τους CCP που έχουν λάβει άδεια λειτουργίας σε τρίτη χώρα πρέπει επίσης να προβλέπουν αποτελεσματική εποπτεία και επιβολή του νόμου για τους CCP στην εν λόγω περιοχή δικαιοδοσίας, σε συνεχή βάση.
                  
               
                     (13)
                  
                  
                     Η OJK, ως εποπτική αρχή των CCP, παρακολουθεί τους CCP στην Ινδονησία για να διασφαλίζει τη συμμόρφωση με τους πρωτογενείς κανόνες και με τους εσωτερικούς κανόνες και τις διαδικασίες των CCP σε συνεχή βάση. Η OJK ασκεί την καθημερινή εποπτεία σε τακτική βάση σύμφωνα με τον νόμο αριθ. 21 της Δημοκρατίας της Ινδονησίας του 2011 σχετικά με την Αρχή Χρηματοπιστωτικών Υπηρεσιών (στο εξής: νόμος OJK) (Undang-Undang Republik Indonesia Nomor 21 Tahun 2011 tentang Otoritas Jasa Keuangan) (6) για τον εντοπισμό, την αξιολόγηση, την ιεράρχηση και τον μετριασμό των κινδύνων. Η OJK μπορεί να διεξάγει έρευνες για εικαζόμενες παραβάσεις, όπως αναφέρεται στο κεφάλαιο XI του νόμου OJK. Η OJK διαθέτει πλήρεις εξουσίες για τη διασφάλιση της συμμόρφωσης και μπορεί να ανακαλέσει την άδεια άσκησης επιχειρηματικών δραστηριοτήτων και την έγκριση εσωτερικών κανόνων και διαδικασιών, να εκδίδει όρους, απαιτήσεις ή οδηγίες και να επιβάλλει κυρώσεις στους CCP.
                  
               
                     (14)
                  
                  
                     Η Επιτροπή καταλήγει στο συμπέρασμα ότι οι νομοθετικές και εποπτικές ρυθμίσεις της Ινδονησίας όσον αφορά τους κεντρικούς αντισυμβαλλομένους που έχουν λάβει άδεια λειτουργίας στην Ινδονησία, προβλέπουν αποτελεσματική εποπτεία και επιβολή σε συνεχή βάση.
                  
               
                     (15)
                  
                  
                     Σύμφωνα με το άρθρο 25 παράγραφος 6 στοιχείο γ) του κανονισμού (ΕΕ) αριθ. 648/2012, το νομικό πλαίσιο μιας τρίτης χώρας πρέπει να προβλέπει αποτελεσματικό σύστημα ισοδυναμίας για την αναγνώριση των CCP που είναι αδειοδοτημένοι δυνάμει νομικών καθεστώτων τρίτων χωρών (στο εξής: CCP τρίτων χωρών).
                  
               
                     (16)
                  
                  
                     Οι CCP τρίτων χωρών που επιθυμούν να προσφέρουν υπηρεσίες κεντρικής εκκαθάρισης στην Ινδονησία πρέπει να υποβάλουν στην OJK αίτηση για άδεια άσκησης επιχειρηματικής δραστηριότητας ως CCP σύμφωνα με το άρθρο 13 παράγραφος 1 του νόμου για την κεφαλαιαγορά. Ως εκ τούτου, οι μη ινδονησιακοί και ινδονησιακοί CCP μπορούν να παρέχουν υπηρεσίες εκκαθάρισης στην κεφαλαιαγορά της Ινδονησίας χωρίς διακρίσεις. Πρέπει να συμμορφώνονται με τις ίδιες απαιτήσεις που ισχύουν για τους ινδονησιακούς CCP, συμπεριλαμβανομένης της συμμόρφωσης με τις PFMI. Η σύναψη συμφωνιών συνεργασίας μεταξύ της OJK και των αρμόδιων αρχών τρίτων χωρών που είναι υπεύθυνες για την εποπτεία μη ινδονησιακού CCP προβλέπεται στα άρθρα 47 και 48 του νόμου OJK.
                  
               
                     (17)
                  
                  
                     Κατά συνέπεια, η Επιτροπή καταλήγει στο συμπέρασμα ότι το πλαίσιο της Ινδονησίας προβλέπει αποτελεσματικό σύστημα ισοδυναμίας για την αναγνώριση των CCP τρίτων χωρών.
                  
               
                     (18)
                  
                  
                     Ως εκ τούτου, η Επιτροπή θεωρεί ότι οι νομοθετικές και εποπτικές ρυθμίσεις της Ινδονησίας που εφαρμόζονται στους CCP υπό την εποπτεία της OJK πληρούν τους όρους του άρθρου 25 παράγραφος 6 του κανονισμού (ΕΕ) αριθ. 648/2012. Κατά συνέπεια, οι εν λόγω νομοθετικές και εποπτικές ρυθμίσεις θα πρέπει να θεωρούνται ισοδύναμες με τις απαιτήσεις που ορίζονται στον εν λόγω κανονισμό.
                  
               
                     (19)
                  
                  
                     Η παρούσα απόφαση βασίζεται στις νομικά δεσμευτικές απαιτήσεις που εφαρμόζονται στους CCP υπό την εποπτεία της OJK κατά τον χρόνο έκδοσής της. Η Επιτροπή, μεταξύ άλλων, κατόπιν ενημέρωσης της Ευρωπαϊκής Αρχής Κινητών Αξιών και Αγορών, όπως απαιτείται από το άρθρο 25 παράγραφος 6β του κανονισμού (ΕΕ) αριθ. 648/2012, θα συνεχίσει να παρακολουθεί σε τακτική βάση την εξέλιξη του νομοθετικού και εποπτικού πλαισίου που εφαρμόζεται σε CCP στην Ινδονησία και την εκπλήρωση των προϋποθέσεων βάσει των οποίων εκδόθηκε η παρούσα απόφαση.
                  
               
                     (20)
                  
                  
                     Με βάση τα πορίσματα που προκύπτουν από τακτική ή ειδική επανεξέταση, η Επιτροπή μπορεί να αποφασίσει να τροποποιήσει ή να καταργήσει ανά πάσα στιγμή την παρούσα απόφαση, ιδίως σε περίπτωση που οι εξελίξεις επηρεάζουν τις προϋποθέσεις βάσει των οποίων εκδίδεται η παρούσα απόφαση.
                  
               
                     (21)
                  
                  
                     Τα μέτρα που προβλέπονται στην παρούσα απόφαση είναι σύμφωνα με τη γνώμη της Ευρωπαϊκής Επιτροπής Κινητών Αξιών,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Για τους σκοπούς του άρθρου 25 παράγραφος 6 του κανονισμού (ΕΕ) αριθ. 648/2012, οι ακόλουθες νομοθετικές και εποπτικές ρυθμίσεις της Ινδονησίας που εφαρμόζονται στους κεντρικούς αντισυμβαλλομένους υπό την εποπτεία της Αρχής Χρηματοπιστωτικών Υπηρεσιών της Ινδονησίας (Otoritas Jasa Keuangan) θεωρούνται ισοδύναμες με τις απαιτήσεις που καθορίζονται στον κανονισμό (ΕΕ) αριθ. 648/2012:
            
                        α)
                     
                     
                        νόμος αριθ. 8 της Δημοκρατίας της Ινδονησίας του 1995 σχετικά με την κεφαλαιαγορά·
                     
                  
                        β)
                     
                     
                        νόμος αριθ. 21 της Δημοκρατίας της Ινδονησίας του 2011 σχετικά με την Αρχή Χρηματοπιστωτικών Υπηρεσιών·
                     
                  
                        γ)
                     
                     
                        κανονισμός αριθ. 22/POJK.04/2019 της OJK σχετικά με τις συναλλαγές τίτλων·
                     
                  
                        δ)
                     
                     
                        κανονισμός αριθ. 3/POJK.04/2021 της OJK σχετικά με την οργάνωση των δραστηριοτήτων στην κεφαλαιαγορά.
                     
                  
         
            Άρθρο 2
            Η παρούσα απόφαση αρχίζει να ισχύει την εικοστή ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης.
         
         
            Βρυξέλλες, 8 Ιουνίου 2022.
            
               
                  Για την Επιτροπή
               
               
                  Η Πρόεδρος
               
               Ursula VON DER LEYEN
            
         
         
            (1)  ΕΕ L 201 της 27.7.2012, σ. 1.
         
            (2)  Εφημερίδα της κυβέρνησης της Δημοκρατίας της Ινδονησίας του 1995 αριθ. 64, Συμπλήρωμα στην Εφημερίδα της κυβέρνησης της Δημοκρατίας της Ινδονησίας αριθ. 3608.
         
            (3)  Εφημερίδα της κυβέρνησης της Δημοκρατίας της Ινδονησίας του 2021 αριθ. 71, Συμπλήρωμα στην Εφημερίδα της κυβέρνησης της Δημοκρατίας της Ινδονησίας αριθ. 6663.
         
            (4)  Εφημερίδα της κυβέρνησης της Δημοκρατίας της Ινδονησίας του 2019 αριθ. 168, Συμπλήρωμα στην Εφημερίδα της κυβέρνησης της Δημοκρατίας της Ινδονησίας αριθ. 6387.
         
            (5)  Επιτροπή Πληρωμών και Υποδομών της Αγοράς, έγγραφο αριθ. 101 της 16ης Απριλίου 2012.
         
            (6)  Εφημερίδα της κυβέρνησης της Δημοκρατίας της Ινδονησίας του 2011 αριθ. 111, Συμπλήρωμα στην Εφημερίδα της κυβέρνησης της Δημοκρατίας της Ινδονησίας αριθ. 5253.